Verkeersbeampte in hof wat glo op meisies skietArgieffoto Costa Masoga (42), beampte van die Polokwane-verkeerspolisie, het Vrydag in die hof verskyn op aanklag van poging tot moord. Kol. Moatshe Ngoepe, woordvoerder van die polisie, het gesê die beampte was nie aan diens ten tyde van die voorval nie. “Masoga het glo op Woensdag, 6 Junie, omstreeks 12:30 die middag, skote op drie minderjarige meisies gevuur by Greenside x44 en 40, ŉ informele nedersetting in die Westenburg-polisiëringsgebied. Drie meisies, onderskeidelik 13, 15 en 17 jaar oud, het in die straat gestap toe die verdagte hulle na bewering beledig het. “Die meisies en die man het begin stry en hy het hulle met sy motor gejaag. Hy het daarna verskeie skote in hul rigting gevuur. Die 17-jarige meisie is beseer,” het Ngoepe verduidelik. Die polisie en paramedici is dadelik ontbied en die man is in hegtenis geneem. Daar is beslag gelê op sy privaat vuurwapen. “Die 17-jarige meisie is na ŉ plaaslike hospitaal geneem en sy het behandeling ontvang. Sy sterk aan by die huis.” Masoga se saak is tot 14 Junie 2018 uitgestel sonder borgtog. Die polisie se ondersoek duur voort.